Toshkentdagi kafe mijozlari bir kunda 8000 dollar xayriya qilishdi

Savobtalab kishilar, mehru oqibat tuyg‘ulari bor ekan, insoniyat ma’naviy yuksalishda davom etaveradi. Bugun sizga yetkazmoqchi bo‘lgan xabarimiz biroz boshqacharoq xarakterda. Ya’ni...
Keling, bir boshdan hikoya qilsak.
Poytaxtimiz markazidagi bir qahvaxona (nomi ham oddiygina – “Kafe”) o‘z mijozlariga sifatli xizmat ko‘rsatish bilan birga, ijtimoiy tarmoqlarda ham faol muloqotda bo‘lib turadi. Kafening doimiy mijozlaridan biri, uning faolligini e’tiborga olgan holda, yordam so‘rab murojaat etgan.
Mijozning to‘rt yashar o‘g‘li — Zanozin Arseniy Olegovich nefroskleroz kasalligiga chalinib, kasalxonaga yotqizilgan. Bu tashxis 2013-yilning iyun oyida qo‘yilgan, ammo dekabrda shamollash sababli bemorning ahvoli yanada og‘irlashgan. 26-dekabrdan beri u Respublika shoshilinch tibbiy yordam ilmiy markazining Bolalar reanimatsiyasi bo‘limida jon saqlamoqda.
Arseniyning buyragi deyarli butkul ishdan chiqqan. Shu kungacha unda besh marta gemodializ (buyrakdan tashqarida qonni tozalash) o‘tkazilgan. Bemorga buyrak ko‘chirib o‘tkazish lozim, ammo otasi va onasining qon guruhi to‘g‘ri kelmaganligi bois, ular donor bo‘la olishmaydi. Donor buyrak topish, murakkab jarrohlik amaliyotini o‘tkazish uchun esa oilaning mablag‘i yetmaydi.
Shunda ular yordam istab “Kafe”ga murojaat etishadi. Qahvaxona ma’muriyati esa 10-yanvar kuni Facebook sahifasida o‘z mijozlariga buni ma’lum qilib, har kim qo‘ldan kelganicha yordam berishini so‘raydi. Shuningdek, bemor bolakay davolanayotgan aniq manzilni ham ko‘rsatib, uning onasi telefon raqamlarini ham beradi.
Xullasi kalom, bir kun davomida Kafe mijozlari hamda Facebook sahifasidagi suhbatdoshlari u yerga tashrif buyurib, qo‘ldan kelgancha moddiy yordam qoldirib ketishadi. Kafe xodimining yozishicha, kelganlar Arseniyga yordam uchun turli miqdorlarda (5000 so‘mdan boshlab) pul qoldirib ketishgan.
Xoh ishoning, xoh ishonmang, bir kun ichida xayriya pulining umumiy miqdori naq 8000 AQSh dollariga yetgan! Buning uchun “Kafe” xodimlari barchaga minnatdorchilik bildirib, 12-yanvar kuni o‘z sahifalarida ma’lumot berishgan.

 “Kafe” kafesi Facebook sahifasidan skrinshot
Tabiiyki, kichkina bir kafe tashabbusi bilan savob umidida kishilar shuncha pul yig‘ishganining o‘zi katta gap. Bu esa hayot tarzi tobora tezlashib borayotgan zamonda xalqimiz mehr-oqibatni, insonparvarlikni afzal ko‘rishlaridan dalolatdir!